Lauris Reiniks

Bērnība

Lauris Reiniks dzimis 1979. gada 11. jūlijā Dobelē, bet uzaudzis muzikālā ģimenē Tērvetē. Māte Dace Reinika, tēvs — Artūrs Reiniks, abi ir mūzikas skolotāji. TV ekrānos Reiniks debitēja 5 gadu vecumā, LTV raidījumā "Tiekas kaimiņi". Savu pirmo lielo skatuves pieredzi guvis sava tēva vadītajā pusaudžu poproka grupā "Auri", piedaloties dažādos bērnu un pusaudžu mūzikas festivālos, konkursos un TV raidījumos. Grupas sastāvā viņš darbojās līdz 16 gadu vecumam, kad devās savā pirmajā braucienā uz ASV, lai mācītos vidusskolā Losandželosā, ASV. Reiniku ģimene savulaik bija arī viena no aktīvākajām dziedošajām ģimenēm 20. gadsimta 90. gadu sākumā populārajā dziedošo ģimeņu TV saietā "Spiets". Paralēli dalībai šajā projektā, Reiniki apceļoja Latviju ar koncertiem. 20. gadsimta beigās L. Reiniks izveidoja duetu kopā ar grupas "Auri" kolēģi Leldi Birkentāli, ar kuru 1999. gadā pārstāvēja Latviju starptautiskajā popmūzikas festivālā Koņinā, Polijā.
Šobrīd Laura tēvs Artūrs Reiniks ir šlāgergrupu "Tērvete" un "Dobeles zemessargi" dalībnieks un vadītājs, bet māte Dace Reinika ir Tērvetes novada domes priekšsēdētāja, pirms tam bija ilggadēja Annas Brigaderes pamatskolas direktore, strādāja Labklājības ministrijā un no Zaļo un Zemnieku savienības tika ievēlēta 10. Saeimā. Laurim ir arī jaunāka māsa Rūta, kas arī ir mūziķe — vairākas reizes ir startējusi Eirodziesmā, piedalījusies brāļa dziesmas "Es esmu Tev dzīslās" ierakstā. Šobrīd strādā sabiedrisko attiecību aģentūrā un ik pa laikam joprojām piedalās kādā Laura Reinika mūzikas projektā.
L. Reiniks ir absolvējis Annas Brigaderes pamatskolu, Dobeles bērnu mūzikas skolu, Jelgavas mūzikas koledžu. Studējis Losandželosas vidusskolā, Latvijas Universitātē, bet aktiermeistarību filmām un TV apguvis privātskolās Losandželosā: TVI Actors studio Losandželosas nodaļā, The Acting Corps un Aaron Speiser Acting Studio.

Karjera

Kopš 1998. gada L. Reiniks ir bijis dažādu TV izklaides raidījumu vadītājs LTV, TV3 Latvija un LNT. 1999. gadā vadot savu pirmo lielo TV projektu "Nošu spēles" Latvijas Televīzijā, Reinika studijas viesis bija maestro Raimonds Pauls, kas pamanīja Lauri un uzaicināja dziedāt dažādos savos muzikālajos projektos — "Ziņģe" Krāslavā, "Ventspils Jūras svētki" , "Ziemassvētki Operā ar Maestro Raimondu Paulu" un ierakstīt atsevišķas dziesmas. Dziesmas no šiem projektiem tika iekļautas Latvijas Radio izdotajos albumos. 2001. gadā Reiniku uzrunāja producentu un menedžmenta apvienība "Aktiv Music" (Modris Skaistkalns un Agris Semēvics), piedāvājot sadarbības līgumu uz albuma ierakstu. 2001.gadā Lauris Reiniks un "Aktiv Music" paraksta sadarbības līgumu ar ierakstu kompāniju "Platforma Records" par Reinika debijas albuma "Planet 42" izdošanu. 2001.gadā radiostacijās nonāca Reinika pirmais radiosingls Something, bet, Latvijas Eirovīzijas nacionālajā atlasē izpildot savu dziesmu "I Wish I Knew" duetā ar Lindu Leen, Reiniks un Leen iegūst 2. vietu, par diviem punktiem atpaliekot no tā gada uzvarētāja Arņa Medņa.
2002. gada sākumā Lauris Reiniks ar dziesmu "My memory tape" piedalās Latvijas Eirovīzijas atlasē un iegūst 5. vietu, bet gada vidū klajā nāk mūziķa debijas studijas albums "Planet 42" ar paša rakstītajām dziesmām angļu valodā. Tā paša gada augustā L. Reiniks piedalās starptautiskajā jauno izpildītāju konkursā Voice Of Asia, Kazahstānā. Tur Reiniks saņem pilsētas mēra specbalvu, nacionālā radio balvu, Radio 31 balvu, telekomunikāciju kompānijas balvu, kā arī skatītāju simpātiju balvu. Savukārt Laura Reinika producents Modris Skaistkalns saņēma balvu kā labākais skaņu režisors. Gada otrajā pusē Reiniks nolemj ierakstīt vienu no savām labākajām "Planet 42" angļu dziesmām latviski. Dziesma "My problem" vēlāk tika ierakstīta latviski ar "Sirds sadeg neparasti" nosaukumu. "Sirds sadeg neparasti" uzvarēja visās lielākajās mūzikas aptaujās un gada balvās, tai skaitā 2002. gada Latvijas Radio 2 aptaujā "Muzikālā banka".
2003. gada 1. februārī Ventspilī īpaši šim pasākumam apvienojas Lauris Reiniks, Yana Kay un Mārtiņš Freimanis un tiek izveidota grupa F.L.Y., kas uzvarēja 2003. gada Eirodziesmā. Konkursa finālā, kas maijā norisinājās Rīgā, dziesma ieņēma 24. vietu 26 dziesmu konkurencē. 15. februārī Dailes teātrī notikušajā Latvijas Mūzikas Ierakstu Gada Balvas pasniegšanas ceremonijā dziesma "Sirds sadeg neparasti" uzvar nominācijā "Radio hits" un tika atzīta par 2002. gada dziesmu Latvijā. 23. aprīlī dziesma "Tell Me" no albuma "Planet 42", ko Lauris izpildīja kopā ar Mariju Naumovu, ieguva autortiesību aģentūras AKKA/LAA balvu kā visvairāk spēlētā dziesma radio un TV. Gada nogalē viņš iedziedāja kompānijas Coca Cola reklāmu "Mazajiem, lielajiem".
2003.gadā nāk klajā arī Reinika pirmais albums latviešu valodā ar nosaukumu "Lidot savādāk", kurā atrodami tādi hiti kā "Sirds sadeg neparasti", "Tev šodien vienalga" un "Es neesmu neprātīgs".
2004. gada maijā un oktobrī Lauris spēlē Rolfu mūziklā "Mūzikas skaņas". 2005. gada sākumā "Muzikālās bankas 2004" noslēguma pasākumā žurnāls "Top Of The Pops" apbalvoja viņu ar titulu "Latvijas Nacionālā Megazvaigzne", kā arī viņš saņēma NRA simpātiju balvu. Septembrī Lauris Reiniks duetā ar igauņu dziedātāju Maarja iedziedāja savu pirmo starptautisko singlu "And You Came". Dziesma drīz vien kļuva par populāru hitu abu mākslinieku dzimtenēs un ierindojās starp gada populārākajām dziesmām un sasniedza citu valstu radiostacijas. Šī dziesma iekļuva arī Radio SWH Latvijas Mūzikas gada Top 15, aptaujas noslēgumā dziesma palika 13. vietā.
2005. gadā viņš pārstāvēja Latviju Eiropas Savienības koncerttūrē pa Slovākijas lielākajām pilsētām. Tā paša gada decembrī Lauris spēlēja Mārtiņa Freimaņa un Kārļa Anitena veidotajā mūziklā "Autoplanēta", tajā Lauris atveidoja sporta mašīnu Olimpus.
2007. gada 8. aprīlī L. Reiniks kopā ar Aleksandru Kurusovu uzvarēja TV3 šovā "Dejo ar zvaigzni", bet maijā viņš sāka filmēties filmu studijas "Kaupo" mākslas filmā "Dancis pa trim", atveidojot Edvardu — latviešu leģionāru Otrā pasaules kara beigās. Filmas iznākšana tika plānota 2009. gadā, bet uz lielajiem ekrāniem nonāca 2011. gadā. Novembrī L. Reiniks saņēma Latvijas autortiesību aģentūras AKKA/LAA "Bezgalības balvu 2007" par dziesmu "Sirds sadeg neparasti" kā visvairāk atskaņoto darbu radio un TV.
2008. gada pirmajā pusē Reiniks devās uz ASV, lai mācītos filmu un TV aktieru skolā Losandželosā, ASV.
2008. gada oktobrī, atgriežoties no mācībām ASV, L. Reiniks ieraksta duetu "Es esmu Tev dzīslās" ar savu māsu Rūtu, kas 7 nedēļas bija Latvian Airplay Top 50 topa līdere. Tajā pašā laikā mūziķis vadīja TV3 šovu "Koru kari" 1. sezonu.
2009. gada janvārī viņš iesniedza dziesmu 2009. gada Latvijas nacionālajai atlasei Eirovīzijā "I Wish I Could Pretend", kuru bija paredzēts izpildīt Kristīnai Zaharovai. LTV finansiālo problēmu dēļ Latvija atsauca dalību Eirovīzijā. Vēlāk "I Wish I Could Pretend" tika izvirzīta Īrijas nacionālajai atlasei, kur tā starp 300 dziesmām iekļuva finālā, tajā startēja 6 dziesmu izpildītāji. Īrijas atlases finālā dziesma ieņēma 2. vietu. Pavasarī L. Reiniks vadīja LNT šovu "Latvijas Zelta talanti 2009". Gada otrajā pusē viņš piedalījās teātra izrādē "Kailie brieži" (Ladies Night), kuras pirmizrāde notika Dailes teātrī, taču vēlāk izrādes tika pārceltas uz Latvijas Nacionālo teātri. 2009. gada pirmajā pusē Lauris Reiniks tika atzīts par otru veiksmīgāko popularitāti nezaudējušo mūziķi, pirmajā vietā ierindojās grupa Prāta Vētra.
2010. gada aprīlī L. Reiniks saņēma gadskārtējo Nacionālo TV skatītāju un žūrijas balvu "Zelta Vilnis 2009" kā Latvijas gada TV personība — "Gada TV seja" par kanālā LNT vadīto raidījumu "Latvijas dziedošās ģimenes".
2010. gada 27. maijā tika izdots singls un videoklips "Es skrienu". Dziesma ir ierakstīta kopumā 9 valodās (latviski, igauniski, lietuviski, franciski, angliski, turciski, itāliski, krieviski un vāciski), un visas versijas izpilda pats Lauris. Dziesmas versija igauņu valodā "Ma Jooksen" veiksmīgi startēja Igaunijas radiostacijās un iekļuva Igaunijas radio gada topa pirmajā desmitniekā. 2010. gada septembrī Lauris Reiniks izdeva savu sesto studijas albumu Es skrienu. Vienu mēnesi pēc iznākšanas "Es skrienu" versijas lietuviešu valodā "Aš Bėgu" videoklips interneta vietnē YouTube tika skatīts vairāk nekā 1 000 000 reižu, tādējādi tika uzstādīts jauns Baltijas rekords. Gada otrajā pusē notika albuma oficiālā koncerttūre, tās laikā L. Reiniks uzstājās 12 pilsētās.
2010. gada decembrī L. Reinika sacerētā dziesma "Banjo Laura" kvalificējās 2011. gada Latvijas nacionālajai atlasei Eirovīzijai, dziesma startēja otrajā pusfinālā 2011. gada 12. februārī. Februāra sākumā tika laists klajā dziesmas "Banjo Laura" videoklips. 26. februārī notikušajā finālā L. Reiniks ar dziesmu ieņēma 2. vietu Eirodziesmas superfinālā. Savukārt TV3 Lietuva šovā un mūzikas aptaujā "Vaiku balsas" dziesma "Aš bėgu" pēc skatītāju balsojuma oficiāli tika apbalvota kā 2010. gada dziesma Lietuvā.
2011. gada septembrī Reiniks kopā ar A. Kurusovu uzsāk dalību Lietuvas deju šovā Šok su manimi (latviešu: "Dejo ar mani"). Pāris izstājās no tā trešajā šova nedēļā, atdodot savu vietu izbalsotajam lietuviešu pārim. 2011. gada septembrī L. Reinika sestais studijas albums Es skrienu tika sertificēts ar zelta disku. 2011. gada Muzikālajā bankā L. Reiniks startēja ar divām dziesmām — kopā ar māsu Rūtu un tēvu Artūru tika izpildīta dziesma "Debesis tomēr ir", kas ieguva 9. vietu, savukārt dziesma "Labāk vēl neaizmiedz" ieguva 4. vietu. Ierakstu kompānija "EMI Germany" iekļāva vairākās savās mūzikas izlasēs dziesmas "Es skrienu" vācu versiju "Ich Renne". Dziesma tika atskaņota arī radiostacijās Vācijā. Lietuvā un Igaunijā tiek izdoti albumi "Aš bėgu" un "Ma jooksen" — albuma "Es skrienu" versijas, kurās ir atrodamas Laura dziesmas anglju valodā, kā arī "Es skrienu" un "Pasakā" igauņu un lietuviešu versija.
2012. gada sākumā sācis vadīt LNT šovu "Pelnrušķīte".
2012. gada nogalē klajā nāk Ziemassvētku albums un šovs ar nosaukumu "Lauris Reiniks Ziemassvētkos", kura radīšanā piedalījās latviešu izcelsmes komponiste Holivudā Lolita Ritmane, veidojot aranžijas orķestrim. Albuma lielkoncerts/šovs notika arēnā "Rīga", to apmeklēja vairāk nekā 7000 skatītāju.
2013-2016  Lauris Reiniks aktīvi koncertē pa Baltijas valstīm un izdod dziesmas lietuviešu un igauņu valodās, kas Latvijas klausītājiem jau ir pazīstamas. Tās ātri iekaro klausītāju sirdis arī Lietuvā un Igaunijā un video klipi sasniedz miljoniem skatījumu interneta vietnē YouTube. 
2016.gadā Reiniks pievienojas TV3 Latvija seriāla "Viņas melo labāk" aktieru sastāvam, atveidojot kriminālās darbībās iesaistīto Igoru. Tāpat šajā gadā Lauris Reiniks saņem portāla skaties.lv skatītāju balvu "Ekrāna mīlulis" par ieguldījumu šovbiznesa attīstībā. Balva seko pēc TV3 šova "Izklausies redzēts" 3.sezonas vadīšanas.
2017.gadā Lauris Reiniks dodas izpārdotā koncerttūrē "Es domāšu par tevi" pa 12 Latvijas pilsētām. Tūre ir ciešā saistībā ar diviem nozīmīgiem notikumiem Reinika karjerā. Tiek izdota Laura Reinika 50 dziesmu nošu grāmata un "Labāko dziesmu izlase" - albums ar 22 visu laiku populārajām Reinika dziesmām.
2018. gadā Reinika atveidotais tēls Igors atgriežas seriāla "Viņas melo labāk" 6.sezonā kā autozaglis un emocionāls noziedznieks. 
Tāpat 2018. gads atnes Reinikam viņa pirmo lielo lomu kino. 30.novembrī uz kino ekrāniem Latvijā nonāk starptautiski atzītā kinorežisora Māra Martinsona romantiskā komēdija "Jaungada Taksometrs", kurā Lauris Reiniks spēlē filmas galveno varoni- taksistu Andreju.  Filmas tituldziesmas "Viss labi būs" komponists un izpildītājs ir pats Reiniks, bet teksta autors Guntars Račs.
Lietuvas un Igaunijas klausītājiem šī dziesma tiek izdota ar nosaukumiem "Viskas bus gerai" un "Koos on hea".
2019.gadā Lauris Reiniks tiek izvēlēts un ieskaņo Simbu jaunajā un latviski dublētajā 2019. gada Disneja studijas filmā "Karalis Lauva" - The Lion King (2019 film).

Balsojuma paziņotājs

L. Reiniks divas reizes bijis Latvijas balsojuma paziņotājs Eirovīzijas finālā: 2000. gadā Stokholmā un 2004. gadā Turcijā.

Muzikālā banka

Muzikālājā bankā L. Reiniks piedalās kopš 2002. gada. 2008. gada Muzikālajā bankā, kas notika 2009. gada janvārī, viņš bija arī viens no vadītājiem.